

Navodila za prijavo na javni razpis
za podelitev priznanj Stanka Bloudka za leto 2026
Vlogo bo mogoče oddati izključno elektronsko, z elektronskim podpisom prek SI-PASS. Za oddajo vloge prek aplikacije za elektronske javne razpise (v nadaljevanju: eJR) mora imeti predlagatelj urejen uporabniški račun SI-PASS (storitev za spletno prijavo in elektronski podpis) in ustrezen način elektronske identifikacije oziroma podpisovanja, ki omogoča elektronski podpis vloge, na primer smsPASS, elektronsko osebno izkaznico ali kvalificirano digitalno potrdilo. 
Več informacij o SI-PASS je na voljo na: https://www.si-trust.gov.si/sl/si-pass. Priporočamo, da si predlagatelj SI-PASS in ustrezen način elektronskega podpisovanja uredi pravočasno, pred iztekom roka za oddajo vloge.
Rok za oddajo vlog je ponedeljek, 30. november 2026 do 23.59.
Vsak predlog za posamezno Bloudkovo priznanje (nagrado ali plaketo) predlagatelj odda z ločeno vlogo v eJR.
Vlog, ki ne bodo oddane v eJR, Odbor za podeljevanje Bloudkovih priznanj (v nadaljevanju: Odbor) ne bo obravnaval.
Spletna aplikacija eJR
Vlogo za Bloudkovo nagrado ali plaketo je mogoče oddati le elektronsko prek spletne aplikacije eJR, ki je dostopna na https://mgts.ejr.gov.si/ejr-web/. V eJR se lahko prijavite le z uporabniškim računom SI-PASS.
V eJR je v sklopu »Odprti razpisi« treba izbrati »Javni razpis za podelitev priznanj Stanka Bloudka za leto 2026«.
Več o uporabi spletne aplikacije je v razpisni dokumentaciji, v dokumentu eJR - navodila za prijavitelje (tudi na prvi strani javnega razpisa v aplikaciji eJR, v zavihku »Dokumentacija«).
eJR vsebuje vse obvezne sestavine popolne vloge.
Po vstopu v eJR lahko pregledate še neizpolnjen obrazec vloge s klikom na gumb s simbolom očesa na začetku usmerjevalnega traku. Vloga vsebuje zavihke Dokumentacija, Predlagatelj, Kandidat, Utemeljitev predloga ter Izjave in priloge.
Vlogo je možno med urejanjem kadarkoli shraniti in z urejanjem nadaljevati naslednjič. Vseeno bodite pozorni, da bo izpolnjena in elektronsko podpisana vloga oddana pred iztekom roka za oddajo vloge (30. november 2026 do 23.59).
Priporočamo, da po oddaji prenesete in shranite potrdilo o oddaji vloge.
Predlagatelj
Kandidate za prejem Bloudkovega priznanja lahko predlaga fizična ali pravna oseba. Predlagatelj elektronsko izpolni vlogo v eJR, priloži vse obvezne in morebitne dodatne priloge ter jo elektronsko odda po elektronskem podpisu. Vlogo lahko podpiše in odda le prek SI-PASS z ustreznim načinom elektronskega podpisovanja.
V primeru, ko je predlagatelj pravna oseba, vlogo odda zakoniti zastopnik pravne osebe oziroma oseba, ki je pooblaščena za oddajo vloge – v tem primeru se vlogi priloži tudi ustrezno pooblastilo, ki se odda na zadnji strani vloge, v zavihku poimenovanem »Izjave in priloge«.
Predlagatelj je lahko en, vlogi pa je lahko priloženo tudi več podpor predlogu (brez vsebinske obrazložitve) drugih fizičnih ali pravnih oseb. Predloga izjave za podporo predloga se nahaja v eJR v zavihku »Izjave in priloge« (Priloga 5 za fizične osebe in Priloga 6 za pravne osebe) in ni obvezna priloga vloge. V primeru, da bi podpornik predloga za podelitev priznanja želel podati tudi dodatno vsebinsko obrazložitev predloga, predlagamo, da prek eJR odda svojo ločeno vlogo, v kateri sam predlaga kandidata za prejem Bloudkovega priznanja.
Za posamezno vlogo se lahko predlaga kandidata le za eno vrsto priznanja. Če želite istega kandidata predlagati za več vrst priznanj, je treba za vsako vrsto priznanja oddati ločeno vlogo.
Predlagatelj z elektronskim podpisom in oddajo vloge potrjuje seznanjenost z obdelavo osebnih podatkov za namene izvedbe javnega razpisa za podelitev Bloudkovih priznanj za leto 2026. Besedilo izjave je del vloge v eJR, v zavihku »Izjave in priloge«.
Kandidat
V vlogi za priznanje Stanka Bloudka (nagrada ali plaketa) je lahko kandidat posameznik (oziroma športnik), športna ekipa ali organizacija.
V primeru, da gre za priznanje športni ekipi (2 ali več športnikov), je predstavnik ekipe nacionalna panožna športna zveza (v nadaljevanju: NPŠZ) oziroma Zveza za šport invalidov Slovenije – Slovenski paralimpijski komite (v nadaljevanju: Zveza ŠIS-SPK), v vlogi pa se navede tudi imena in priimke vseh športnikov, ki so del predlagane športne ekipe.
Vlogi je treba priložiti tudi izjavo kandidata/-ke (Priloga 3 ali Priloga 4, glej podnaslov »Izjave in priloge«). 
· V primeru, ko je kandidat posameznik oziroma športnik (fizična oseba), izjavo kandidata poda predlagani posameznik oziroma športnik. 
· V primeru, ko je kandidat športna ekipa (2 ali več športnikov), izjavo kandidatke poda športna organizacija, pristojna za športno panogo (NPŠZ oziroma Zveza ŠIS-SPK, pravna oseba). 
· V primeru, ko je kandidat organizacija, pa izjavo kandidatke poda organizacija (pravna oseba). 
Pravne osebe predstavljajo njihovi zakoniti zastopniki oziroma pooblaščene osebe – v tem primeru se vlogi priloži tudi ustrezno pooblastilo. Izjava in morebitno pooblastilo se priloži na zadnji strani vloge, v zavihku poimenovanem »Izjave in priloge«, kjer je omogočeno dodajanje prilog v obliki dokumentov. Predloga izjave je v istem zavihku v eJR.
Utemeljitev predloga
Utemeljitev predloga je del vloge in se v eJR nahaja v zavihku »Utemeljitev predloga«. Sestavljena je iz dveh obveznih delov: Podatki o morebitnih prejetih priznanjih na področju športa, vključno z morebitnimi priznanji Stanka Bloudka v preteklih letih (označite tudi, če kandidat ni prejemnik priznanj) ter razdelka Obrazložitev predloga.
Obrazložitev predloga je omejena na 10.000 znakov s presledki (okrog 1500 besed). Pri obrazložitvi predlagamo, da se osredotočite na utemeljitev kandidata kot prejemnika za tiste vrste priznanja, za katerega se vloga izpolnjuje.
Utemeljitvi predloga se lahko doda priloga. Morebitna dodatna priloga je omejena na največ 1 datoteko in ni obvezna priloga vloge (vloga bo obravnavana tudi brez te priloge).
Izpolnjene in podpisane izjave morebitnih podpornikov vloge se v eJR odda v zavihku »Izjave in priloge«, predloga izjave se nahaja v istem zavihku. Podpora predlogu ni obvezna priloga vloge, v zavihku pa je predviden prostor za oddajo do 10 datotek. V primeru, da gre za podporo predloga s strani pravne osebe, jo podpiše zakoniti zastopnik ali pa oseba izjavi priloži pooblastilo, da lahko izjavo odda v imenu pravne osebe. Morebitno pooblastilo se prav tako odda na zadnji strani vloge, v zavihku poimenovanem »Izjave in priloge«.
Izjave in priloge
Predlagatelj z oddajo elektronsko podpisane vloge potrdi seznanjenost z obdelavo osebnih podatkov za namene izvedbe javnega razpisa. Besedilo izjave predlagatelja je del vloge v zavihku »Izjave in priloge«). Predlagatelj potrdi branje izjave s kliki na potrditvena polja ob izjavi. Če je predlagatelj fizična oseba, vlogo odda in elektronsko podpiše sam. Če je predlagatelj pravna oseba, vlogo odda in podpiše zakoniti zastopnik. Vlogo lahko v imenu predlagatelja odda tudi oseba, ki ima za to pooblastilo (pooblastilo se v eJR priloži v zavihku »Izjave in priloge«).
Kandidat, ki je fizična oseba, sam podpiše izjavo o seznanjenosti s kandidaturo in obdelavo osebnih podatkov (Priloga 3) za namen izvedbe javnega razpisa, predloga se v eJR nahaja v zavihku »Izjave in priloge«). Za kandidata, ki je pravna oseba, pa izjavo (Priloga 4) podpiše zakoniti zastopnik ali oseba, ki ima za to pooblastilo (pooblastilo se v eJR priloži v zavihku »Izjave in priloge«). Predlagatelj s strani kandidata/-ke izpolnjeno izjavo priloži vlogi v zadnjem zavihku v eJR, »Izjave in priloge«, kjer se nahajajo tudi predloge izjav.
V primeru, da je kandidat športna ekipa (2 ali več športnikov), jo predstavlja pristojna športna organizacija (NPŠZ oziroma Zveza ŠIS-SPK, pravna oseba), zato izjavo (Priloga 4) poda zakoniti zastopnik oziroma pooblaščena oseba v imenu pristojne športne organizacije.
Morebitni podporniki predloga so lahko fizične ali pravne osebe. Podporo predlogu izrazijo z izpolnitvijo in podpisom dokumenta Izjava in podpora predloga (Priloga 5 za fizične osebe oziroma Priloga 6 za pravne osebe). Predlogi obeh izjav se v eJR nahajata v zavihku »Izjave in priloge«, kjer ju lahko predlagatelj izpolnjena in podpisana priloži vlogi. Podpora predlogu ni obvezna sestavina vloge. Če je podpornik predloga fizična oseba, izjavo podpiše sam. Če je podpornik pravna oseba, izjavo podpiše njen zakoniti zastopnik ali pooblaščena oseba. Če izjavo podpiše pooblaščena oseba, mora biti vlogi priloženo tudi ustrezno pooblastilo, ki se priloži v aplikaciji eJR v zavihku »Izjave in priloge«.
Vse predloge izjav za kandidate/-ke (obvezna priloga, Priloga 3 ali Priloga 4) in morebitne podpornike predloga (neobvezna priloga, Priloga 5 in/ali Priloga 6) se nahajajo v spletni aplikaciji eJR, v zavihku »Izjave in priloge«. 
Ob oddaji vsake priloge je treba klikniti na gumb »Shrani«, desno od polja za prilaganje datoteke. Po tem se datoteka prikaže pod poljem za nalaganje, besedilo z imenom priložene datoteke je obarvano sivo.
Kandidati in morebitni podporniki predloga lahko izjave izpolnijo in podpišejo fizično, v tem primeru jih predlagatelj v eJR priloži kot sken/fotografijo, ali pa izjavo podpišejo elektronsko (veljaven elektronski podpis).
Elektronski podpis in oddaja vloge
Vlogo je mogoče oddati izključno elektronsko, z elektronskim podpisom prek SI-PASS. Oddaja vloge s fizičnim podpisom ni mogoča.
Za elektronski podpis vloge ne zadostuje zgolj osnovna registracija uporabniškega računa SI-PASS z uporabniškim imenom in geslom. Predlagatelj mora imeti urejen tudi ustrezen način elektronske identifikacije oziroma podpisovanja, ki omogoča elektronski podpis vloge, na primer mobilno identiteto smsPASS, elektronsko osebno izkaznico ali kvalificirano digitalno potrdilo.
Ko predlagatelj izpolni vse obvezne dele vloge in priloži vse obvezne priloge, v zadnjem koraku izbere možnost za elektronski podpis vloge. Pred podpisom priporočamo, da predlagatelj vlogo pregleda in preveri pravilnost vnesenih podatkov ter priloženih dokumentov.
S klikom na gumb za elektronski podpis bo predlagatelj preusmerjen na podpisni strežnik SI-PASS, kjer bo vlogo elektronsko podpisal. Po uspešno zaključenem elektronskem podpisu bo podpisana vloga samodejno oddana prek aplikacije eJR. Po elektronskem podpisu lahko zaključevanje oddaje vloge traja nekaj časa, zato naj predlagatelj počaka, da se postopek zaključi, in vmes ne zapira okna brskalnika. Ko bo vloga uspešno oddana, bo predlagatelj preusmerjen nazaj v aplikacijo eJR, kjer lahko vlogo najde v razdelku »Moje vloge« oziroma med oddanimi vlogami. Po uspešni oddaji priporočamo, da predlagatelj prenese in shrani potrdilo o oddaji vloge.
Vloga mora biti elektronsko podpisana in oddana najpozneje do 30. novembra 2026 do 23.59. Vlog, ki ne bodo elektronsko podpisane in oddane prek aplikacije eJR do navedenega roka, Odbor ne bo obravnaval.
Dopolnitve nejasnih in nepopolnih vlog
Predlagatelj formalno nepopolne ali nejasne vloge bo pozvan k njeni dopolnitvi v roku petih dni od prejema poziva. Vlogo bo lahko dopolnil prek aplikacije eJR, na enak način kot je bila oddana prvotna vloga, vendar samo za dele, za katere bo pozvan na dopolnitev.
Morebitne pozive za dopolnitev vloge lahko predlagatelji pričakujejo med 1. in 11. decembrom 2026 (na e-naslov, naveden med kontaktnimi podatki predlagatelja v vlogi), ko se bodo odpirale vloge. Odpiranje vlog ne bo javno.
Če predlagatelj vloge v zahtevanem roku ne bo dopolnil, je ne bo ustrezno dopolnil ali je ne bo dopolnil prek aplikacije eJR, Odbor vloge ne bo obravnaval.
Obveščanje o izboru nagrajencev
Predlagatelji in kandidati za priznanja o rezultatih javnega razpisa ne bodo posebej obveščeni, razen izbranih prejemnikov Bloudkovih nagrad ali Bloudkovih plaket.
Prejemniki priznanj bodo o prejemu obveščeni prek elektronske pošte (dokumentni sistem Krpan) ali telefonske številke, ki je navedena v vlogi, predvidoma v začetku januarja 2027. Prejemniki Bloudkovih nagrad in plaket bodo za izplačilo denarne nagrade pozvani tudi k posredovanju številke transakcijskega računa (TRR) in davčne številke.
Na slavnostno podelitev Bloudkovih priznanj bodo vabljeni prejemniki priznanj (s spremljevalci) in tudi njihovi predlagatelji. Podelitev bo predvidoma februarja 2027.
Predstavniki javnih glasil in javnost bodo o prejemnikih priznanj obveščeni na način in v rokih, določenih s Pravilnikom.
Dodatne informacije
Za dodatne informacije lahko kontaktirate:
· v zvezi z razpisno dokumentacijo in potekom javnega razpisa: Petro Tramte (elektronski naslov: petra.tramte@gov.si, telefonska številka: 01 400 36 59), 
· za tehnično podporo v zvezi z eJR: Barbaro Japelj (elektronski naslov: barbara.japelj@gov.si, telefonska številka: 01 400 33 37).
Priporočamo, da k izpolnjevanju vloge pristopite pravočasno.
Uporabljeni izrazi, zapisani v moški spolni slovnični obliki, so uporabljeni kot nevtralni, ne glede na spol.
